Dagbesoekers by die Dankfees
by Ronel van Zyl Na amper vier jaar wat ons in London woon en baie gerugte, kry ons die kans om die Dankfees van die SA Gemeente London by die Hop Plaas in Kent by te woon. Vir weke dink ons aan die vetkoeke, pannekoek en melktert wat ons gaan eet. Die fees se reputasie […]
Na amper vier jaar wat ons in London woon en baie gerugte, kry ons die kans om die Dankfees van die SA Gemeente London by die Hop Plaas in Kent by te woon. Vir weke dink ons aan die vetkoeke, pannekoek en melktert wat ons gaan eet. Die fees se reputasie loop hom al lank vooruit met die kwaliteit van kos wat op die fees aangebied gaan word. Ons laat weet al die vriende en op 4 Junie trek ons op na die fees as dagbesoekers.
Met die intrapslag sien ons Suid-Afrikaanse vlae wat wapper en mense wat ons vriendelik groet in Afrikaans. Eerste moet ons ‘n vars gebakte melktert en koeksisters deel en tuisgebakte beskuit moet saam huis toe. Ons trotseer die langste ry vir heerlik vetkoek en maalvleis. Dan pannekoek en droewors. Ons neem deel aan die menigte aktiwiteite en almal kies ‘n ander koers in.
Sommige gaan loer ook sommer by die aangrensende car boot verkoping in. Die manne kies koers na die skyfskiet en boogskiet aktiwiteite. Louis Britz kom steel die middag hoogtepunt en ons almal sing saam. Die kinders is gelukkig met die spookasem wat hulle ontdek het en die Rodeo bul hou hulle lekker besig. My vriende gaan help ook bak by die pannekoek tafel waar meer hande benodig word. Dit is soos heerlike saamkuier by die familie en mens val sommer in waar jy gemaklik is.
Die rugby ouens van Saracens kry groot aftrek by die jong bulletjies en daar word ook sommer nuwe talent raakgesien met die ouens wat pale toe skop. Die gees is uitstekend. Nuwe vriende word gemaak en oues word raakgeloop. Die ouens gaan ry die 4×4 roete en die voertuie is almal in modder geverf daarna.
Ons wil nie huis toe gaan nie en na baie dagbesoekers reeds vertrek het gaan loer ons in die hemelse potjiekos potte en deel ons resepte. Ons luister nog vir oulaas saam na Henk Grimsell en Arno Jordaan, terwyl die son sak en die braaivleis vure brand. Daar word saam die musiek geskoffel en almal kuier heerlik.
Volgende jaar is ons terug en kamp ons saam die naweek! Dit is beslis ‘n jaarlikse inskrywing in ons dagboek. ‘n Fees van goeie organisasie en mense wat baie hard gewerk het, baie vriendelikheid, kwaliteit pryse deur goeie borge, verskeidenheid, goeie kunstenaars en die lekkerste Suid-Afrikaanse boerekos. Ons is dankbaar ons kon deel in die fees.
Dit het gevoel of ons terug is by ‘n groot kerkbasaar op ‘n sonnige dag in Bloemfontein.